Сыктывдін районса веськӧдлысьяслы да компания-пӧдрадчиклы сетісны выль кадколаст, медым сдайтны Зеленеч сиктын гражданаӧс мӧдлаӧ овмӧдӧм вылӧ керка

Татшӧм мог сувтӧдіс Коми Республикалӧн Веськӧдлан котырса Веськӧдлысьӧс вежысь Константин Ромаданов куим судтаа олан керка стрӧитӧм видзӧдлігӧн, кутшӧмӧс стрӧитӧны аварийнӧй оланінысь гражданаӧс мӧдлаӧ овмӧдан республиканскӧй уджтас серти.

Объект видзӧдігӧн Константин Ромаданов уськӧдіс тӧд вылӧ, мый пӧдрада организацияӧс петкӧдлысьяс *[«СпбГлавСтройСнаб» ИКК — Пасйӧд]* стрӧитан площадка вылын колян вося ӧшым тӧлысьӧ аддзысьлігӧнкӧсйысисны помавны уджъяссӧ тавося косму тӧлысь заводитчӧм кежлӧ. Но талун тырвыйӧ стрӧитӧма сӧмын медводдза судта. Компания-пӧдрадчиклӧн медыджыд директор Евгений Грищенко ыстысис сы вылӧ, мый оз тырмы ас сьӧмыс да оз во колана кадӧ стрӧитчан материалыс. Кыдзи висьталіс Е.Грищенко, керкасӧ Зеленеч сиктын планируйтӧны сдайтны 2015 вося мӧд кварталын. «Пуктам став вын, медым керкасӧ сдайтны ас кадӧ», - висьталіс сійӧ.

Константин Ромаданов тӧдчӧдіс, мый компанияса юрнуӧдысьлы оз позь торкны керка сдайтан кадсӧ сы вӧсна, мый конкурсын участвуйтігӧн сійӧ кӧсйысис ас кадӧ кыпӧдны объектсӧ. Коми Республикалӧн Веськӧдлан котырса Веськӧдлысьӧс вежысь юӧртіс, мый мӧдысь татшӧмтор лоӧм бӧрын, кутасны видлавны сы йылысь, медым пӧдрада организациясӧ пыртны кывкутны вермытӧм поставщикъяс лыдӧ.